
Uznesenie Okresný súd Stará Ľubovňa v rodinnoprávnej veci starostlivosti súdu o mal. A. B., nar. XX.XX.XXXX, trvale bytom C. XXXX/XXX, D. E., t.č. Centrum pre deti a rodiny Sečovce, zastúpenú kolíznym opatrovníkom Úradom práce, sociálnych vecí a rodiny Stará Ľubovňa, dieťa rodičov: matky - A. B., nar. XX.XX.XXXX, trvale bytom C. XXXX/XXX, D. E. a otca – A. B., nar. XX.XX.XXXX, trvale bytom C. XXXX/ XXX, D. E., v konaní o zrušenie neodkladného opatrenia takto rozhodol: Súd z r u š u j e neodkladné opatrenie nariadené uznesením Okresného súdu Stará Ľubovňa č. k. 4P/34/2025-14 zo dňa 27.02.2025. odôvodnenie: 1. Uznesením Okresného súdu Stará Ľubovňa č.k. 4P/34/2025-14 zo dňa 27.02.2025, ktoré nadobudlo právoplatnosť dňa 30.04.2025 súd nariadil CDR Vranov nad Topľou odovzdať mal. A. B. do starostlivosti CDR Sečovce, kde sa bude naďalej vykonávať ústavná starostlivosť nariadená rozsudkom Okresného súdu Stará Ľubovňa zo dňa 20.02.2018. 2. Rozsudkom Okresného súdu Stará Ľubovňa č.k. 4P/44/2025-33 zo dňa 11.06.2025 súd zmenil rozsudok tunajšieho súdu č.k. 2P/141/2018 zo dňa 18.03.2019 vo výroku o mieste ústavnej starostlivosti tak, že ústavná starostlivosť u mal. A. B., nar. XX.XX.XXXX sa bude vykonávať v CDR Sečovce. Rozsudok nadobudol právoplatnosť dňa 22.08.2025. 3. Súd uznesením zo dňa 13.11.2025 začal konanie o zrušenie neodkladného opatrenia z úradnej povinnosti a následne ustanovil mal. dieťaťu kolízneho opatrovníka ÚPSVaR v Starej Ľubovni. 4. Podľa § 2 ods. 1 zákona č. 161/2015 Z.z. Civilného mimosporového poriadku (ďalej len „CMP“) na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 5. Podľa § 363 CMP súd môže aj bez návrhu zrušiť nariadené neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. 6. Podľa § 365 ods. 7 CMP súd zruší neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. Podľa ods. 8 cit. zák. ust. o návrhu na zrušenie neodkladného opatrenia rozhodne súd do desiatich dní od jeho doručenia. 7. Podľa § 339 zákona č. 160/2015 Z.z. Civilného sporového poriadku (ďalej len „CSP“) o zrušení neodkladného opatrenia môže súd rozhodnúť bez pojednávania. V prípadoch neodkladného opatrenia podľa § 334 a 338 majú dotknuté subjekty právo vyjadriť sa k návrhu na zrušenie neodkladného opatrenia.
8. Civilný mimosporový poriadok osobitne vymedzuje dôvody na zrušenie neodkladného opatrenia. Ak sú splnené predpoklady na zrušenie, musí súd rozhodnúť vždy samostatným uznesením. Samotné skončenie konania nespôsobuje zrušenie neodkladného opatrenia, ale súd o jeho zrušení musí rozhodnúť samostatným uznesením. Dôvodmi na zrušenie sú jednak zmena pomerov a jednak odpadnutie dôvodov, pre ktoré bolo nariadené. Neodkladné opatrenie môže súd zrušiť aj bez návrhu. 9. Súd vychádzajúc z obsahu spisu dospel k záveru, že t.č. je dôvodné uvedené neodkladné opatrenie nariadené uznesením Okresného súdu Stará Ľubovňa č. k. 4P/34/2025-14 zo dňa 28.02.2025 zrušiť. Dôvodom je tá skutočnosť, že t. č. už nepretrvávajú dôvody nariadenia neodkladného opatrenia, tieto pominuli z dôvodu toho, že už bolo rozhodnuté vo veci samej, a to rozsudkom tunajšieho súdu č.k.4P/44/2025-33 zo dňa 11.06.2025, ktorý nadobudol právoplatnosť dňa 22.08.2025. Poučenie: Proti tomuto uzneseniu je prípustné odvolanie, ktoré možno podať v lehote 15 dní odo dňa jeho doručenia na Okresnom súde Stará Ľubovňa, písomne, v štyroch vyhotoveniach. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

